በኢትዮጵያ ውስጥ ካሉ ተሽከርካሪዎች 85 በመቶ የሚሆኑት የመድን ዋስትና  እንዲኖራቸው ታቅዷል
አዲስ አበባ ፤ታህሳስ 21/ 2006 (ዋኢማ) -በአገሪቱ ውስጥ ካሉ ተሽከርካሪዎች 85 በመቶ የሚሆኑት ዘንድሮ የሶስተኛ ወገን የመድን ዋስትና ሽፋን እንዲኖራቸው ለማድረግ እየተሰራ መሆኑን የመድን ፈንድ አስተዳደር ኤጀንሲ አስታወቀ።የኤጀንሲው ህዝብ ግንኙነት ማስተባበሪያ ሃላፊ አቶ ዘውዱ ወንድም ለዋልታ እንደገለጹት በሀገራችን እንዳሉ ከሚገመቱት 500 ሺ ተሽከርካሪዎች መካከል 404 ሺ የሚሆኑት ሽፋኑ እንዲኖራቸው እየተሰራ ነው።እስከ አሁንም ከተሽከርካሪዎቹ መካከል ከ20 እስከ 25 በመቶ የሚሆኑት የሶስተኛ ወገን መድን ዋስትና ሽፋን እንዲኖራቸው ተደርጓል ብለዋል።በሌላ በኩል ባለፈው አንድ ዓመት ባልታወቁና የሶስተኛ ወገን መድን ዋስትና ሽፋን በሌላቸው ተሽከርካሪዎች ጉዳት ለደረሰባቸው 30 ሰዎች ወደ ከ491 ሺ ብር በላይ ወጪ መደረጉን ተናግረዋል።በሶስተኛ ወገን መድን ዋስትና አዋጅ መሠረት  ባልታወቀና የሶስተኛ ወገን መድን ዋስትና ሽፋን በሌለው ተሽከርካሪ የአካል ጉዳት የደረሰበው ሰው ከብር 2 ሺ እስከ 40 ሺ ድረስ ወጪ ሊደረግለት ይችላል።የሞት አደጋ ለደረሰበት ሰው ቤተሰቦች ደግሞ ከብር 5ሺ እስከ 40ብር ወጪ ሊደረግ እንደሚችል አዋጁ የሚገልጽ መሆኑን የዋልታ ኢንፎርሜሽን ማዕከል ዘገባ ያመለክታል።